**Ministru kabineta noteikumu projekta** **“Grozījumi Ministru kabineta 2006.gada 14.februāra noteikumos Nr.128 “Noteikumi par institūcijām, kas izsniedz Latvijas Republikas iedzīvotājiem nepieciešamos dokumentus viņu profesionālās kvalifikācijas atzīšanai ārvalstīs, un šo dokumentu izsniegšanas kārtību”” sākotnējās**

**ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2006.gada 14.februāra noteikumos Nr.128 “Noteikumi par institūcijām, kas izsniedz Latvijas Republikas iedzīvotājiem nepieciešamos dokumentus viņu profesionālās kvalifikācijas atzīšanai ārvalstīs, un šo dokumentu izsniegšanas kārtību”” (turpmāk – projekts) ir izstrādāts, pamatojoties uz likuma “Par reglamentētajām profesijām un profesionālās kvalifikācijas atzīšanu” (turpmāk – reglamentēto profesiju likums) 56. panta astotajā daļā noteikto, kā arī pēc Izglītības un zinātnes ministrijas (turpmāk – ministrija) iniciatīvas ar mērķi pilnveidot Latvijas Republikas iedzīvotāju, kuri vēlas veikt profesionālo darbību ārvalstīs reglamentētā profesijā, profesionālās kvalifikācijas atzīšanas tiesisko ietvaru. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Eiropas Parlamenta un Padomes 2005. gada 7.septembra Direktīvā [2005/36/EK](http://eur-lex.europa.eu/eli/dir/2005/36?locale=LV" \t "_blank) par profesionālo kvalifikāciju atzīšanu (turpmāk – direktīva 2005/36/EK) noteikto, ja persona vēlas strādāt reglamentētajā profesijā citā valstī, tai ir jāiesniedz dokumenti, kas apliecina iegūtās izglītības, profesionālās kvalifikācijas, praktiskā darba pieredzes atbilstību uzņemošās valsts izvirzītajām prasībām profesionālajai darbībai attiecīgajā reglamentētajā profesijā. Minētās prasības attiecas arī uz Latvijas Republikas iedzīvotājiem, ja viņi vēlas strādāt citā valstī reglamentētajā profesijā.  Ministru kabineta 2006.gada 14.februāra noteikumi Nr.128 “Noteikumi par institūcijām, kas izsniedz Latvijas Republikas iedzīvotājiem nepieciešamos dokumentus viņu profesionālās kvalifikācijas atzīšanai ārvalstīs, un šo dokumentu izsniegšanas kārtību” (turpmāk – noteikumi Nr.128) 2. un 3.punkts nosaka pienākumu institūcijām, kas izsniedz profesionālās kvalifikācijas atzīšanas apliecības reglamentētajās profesijās (turpmāk – atzīšanas institūcijas), izsniegt dokumentus, kas Latvijas iedzīvotājiem ir nepieciešami viņu profesionālās kvalifikācijas atzīšanai ārvalstīs.  Projekta izstrādes laikā tika apzināta līdzšinējā prakse Latvijas iedzīvotājiem nepieciešamo dokumentu viņu profesionālās kvalifikācijas atzīšanai ārvalstīs izdošanā. Atzīšanas institūciju (Latvijas Farmaceitu biedrības, Latvijas Ārstu biedrības) sniegtā informācija liecina, ka vienā dokumentā tiek apvienots apliecinājums gan tiesībām strādāt reglamentētajās profesijā Latvijā, gan pieredzes raksturojums un reputācijas apliecinājums atkarībā no iesnieguma autora pieprasījuma, bet netiek izsniegti vairāki atsevišķi dokumenti, kas minēti noteikumu Nr.128 2.punkta apakšpunktos. Lai tiesību normas padarītu viennozīmīgi izprotamas un pielietojamas, projekts paredz noteikt, ka vienā dokumentā jāiekļauj informācija, kas apliecina personas tiesības darboties Latvijas Republikā reglamentētajā profesijā, profesionālās darbības raksturu un ilgumu, profesionālās ētikas kodeksa ievērošanu, personas atbilstošu reputāciju un to, ka persona nav krimināli sodīta, tai nav uzlikti administratīvie sodi vai disciplinārsodi saistībā ar attiecīgās profesionālās darbības normu pārkāpumiem.  Veselības aprūpē patstāvīgas prakses tiesības profesijā ir nodalītas no patstāvīgām prakses tiesībām specialitātē[[1]](#footnote-2) līdz ar to institūciju atbildība ir jānodala. Patstāvīgi nodarboties ar ārstniecību attiecīgajā profesijā atbilstoši Ministru kabineta noteiktajai kompetencei[[2]](#footnote-3) atļauts ārstniecības personām, kuras ir reģistrētas ārstniecības personu reģistrā. Ārstniecības personu un ārstniecības atbalsta personu reģistra uzturētājs ir Veselības inspekcija. Tikai gadījumos, kad ārstniecības persona vēlas kārtot sertifikācijas eksāmenu un saņemt attiecīgās specialitātes sertifikātu, ārstniecības persona vēršas sertifikācijas institūcijā[[3]](#footnote-4). Gadījumos, kad ārstniecības personai nav ārstniecības personas sertifikāta, atzīšanas institūciju rīcībā nav informācijas par šīs ārstniecības personas profesionālo darbību un nav iespējama noteikumu Nr.128 2. un 3. punktā noteikto dokumentu sagatavošana. Līdz ar to projekts paredz grozīt noteikumos Nr.128 noteiktās tiesību normas attiecībā uz atzīšanas institūciju atbildības sadalījumu Latvijas Republikas iedzīvotājiem nepieciešamo dokumentu viņu profesionālās kvalifikācijas atzīšanai ārvalstīs izsniegšanā veselības aprūpes jomas profesijām. Reglamentēto profesiju likuma 9. pants nosaka, ka reglamentētas profesijas veselības aprūpes jomā ir arī farmaceits un farmaceita asistents. Projekts paredz, ka personas profesionālās kvalifikācijas atzīšanai ārvalstīs farmaceita un farmaceita asistenta profesijās nepieciešamo dokumentu izsniedz Latvijas Farmaceitu biedrība.  Projektā paredzēts noteikt, ka līdz ar iesniegumu profesionālās kvalifikācijas atzīšanai ārvalstīs nepieciešamo dokumentu saņemšanai personai ir jāiesniedz dokumentu, kas apliecina samaksas veikšanu par dokumentu sagatavošanu. Šāda norma personām un atzīšanas institūcijām padarīs skaidrākus visus noteikumus, tādējādi atvieglojot noteikumu piemērošanu.  Noteikumu Nr.128 13.punkts nosaka, ka personas profesionālās kvalifikācijas atzīšanai ārvalstīs nepieciešamo dokumentu izsniegšana ir maksas pakalpojums. Maksas apmērs par pakalpojumu ir 50% no valstī noteiktās minimālās darba algas par katru pieprasīto dokumentu, ja normatīvajos aktos attiecīgo dokumentu izsniegšana nav noteikta kā bezmaksas pakalpojums vai par to izsniegšanu nav noteikta valsts nodeva. Ņemot vērā, ka noteikumos nr.128 noteiktais maksas apmērs par Latvijas iedzīvotājiem profesionālās kvalifikācijas atzīšanai ārvalstīs nepieciešamo dokumentu izdošanu pastāv ilgstoši un šo pakalpojumu nodrošina galvenokārt institūcijas, kas netiek finansētas no valsts budžeta, pakalpojuma sniegšanas nepārtrauktības un kvalitātes nodrošināšanai ir svarīgi saglabāt normatīvajos aktos noteiktu maksas apmēru par minēto pakalpojumu.    Saskaņā ar Ministru kabineta 2015. gada 24. novembra noteikumu Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” 2. punktu no 2017.gada 1.janvāra minimālā mēneša darba alga normālā darba laika ietvaros ir 380 *euro*, līdz ar to ir reglamentētās profesijas, kurās par katru pieprasīto dokumentu personai ir jāmaksā atzīšanas institūcijai 190 *euro.* Atbilstoši Ministru kabineta 2015.gada 29.augusta noteikumiem Nr.511 “Grozījums Ministru kabineta 2015. gada 24. novembra noteikumos Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” no 2018.gada 1.janvāra minimālā darba alga normālā darba laika ietvaros būs 430 *euro*, kas maksu par katru pieprasīto dokumentu paaugstinās no 190 uz 215 *euro.* Projekts paredz šo normu mainīt un noteikt konkrētu maksu par personas profesionālās kvalifikācijas atzīšanai ārvalstīs nepieciešamo dokumentu izsniegšanu, kas atbilst pakalpojuma pašizmaksai. Pamatojums šīm izmaiņām ir:   1. pakalpojuma maksas noteikšanas principam ir jābūt saistītam ar pakalpojuma izmaksām. Saskaņā ar Likuma par budžetu un finanšu vadību 5.panta divpadsmito prim daļu nosakot maksas pakalpojuma izcenojumu, ievēro nosacījumu, ka samaksa par pakalpojumu nedrīkst pārsniegt ar pakalpojuma sniegšanu saistītās izmaksas. Ja atzīšanas institūcija ir privātpersona Valsts pārvaldes iekārtas likuma izpratnē, saskaņā ar šī likuma 43.1 pantu, pakalpojumus, veicot valsts pārvaldes uzdevumus, privātpersona sniedz saimnieciskās darbības veidā par atlīdzību, kuru privātpersona izmanto savas darbības nodrošināšanai un attiecīgā valsts pārvaldes uzdevuma veikšanai, t.i. privātpersonām sniegtajiem maksas pakalpojumiem ir jābūt noteiktam ar pakalpojuma sniegšanas izmaksām pamatotam maksas apmēram. Noteikumos Nr.128 noteiktais maksas apmēra princips (1/2 no minimālās mēnešalgas) nav saistīts ar pakalpojuma reālajām izmaksām, tādēļ tas neatbilst Likumā par budžetu un finanšu vadību un Valsts pārvaldes iekārtas likumā noteiktajam pakalpojuma maksas noteikšanas principam un projekts paredz novērst šo neatbilstību; 2. maksai par pakalpojumu ir jābūt pēc iespējas vienlīdzīgai visās reglamentētajās profesijās. 190 *euro* apmērs par katru dokumentu ir jāmaksā reglamentētajās profesijās, kurās atzīšanas institūcija ir nevalstiska organizācija, piemēram, Latvijas Būvinženieru savienība, Latvijas Ārstniecības personu profesionālo organizāciju savienība, Latvijas Ārstu biedrība. Savukārt dažās reglamentētajās profesijās, kurās atzīšanas institūcija ir valsts iestāde, līdzīga satura izziņa izmaksā daudz mazāk, piemēram, reglamentētajās profesijās ciltsdarba jomā, kurās atzīšanas institūcija ir Valsts aģentūras “Lauksaimniecības datu centrs”, saskaņā ar Ministru kabineta 2013.gada 17.septembra noteikumu Nr.880 “Lauksaimniecības datu centra publisko maksas pakalpojumu cenrādis” Pielikuma 3.2. punktu, izziņas saņemšana personai izmaksā 14,23 *euro* jeb 13,3 reizes mazāk. Ministrija pedagoga reglamentētajā profesijā personas profesionālās kvalifikācijas atzīšanai ārvalstīs nepieciešamo dokumentu sagatavo un izsniedz bez maksas. Līdz ar to ir jāsecina, ka pašreiz spēkā esošās tiesību normas izraisa nevienlīdzīgu attieksmi pret dažādās profesijās strādājošiem un projekts paredz šo nevienlīdzību mazināt.   Ministrijas apkopotā informācija liecina, ka institūciju, kas izsniedz noteikumos Nr.128 noteiktos dokumentus, šī pakalpojuma izmaksas ir ļoti atšķirīgas un variē no bezmaksas līdz 190 *euro* par vienu dokumentu (skatīt šīs anotācijas VI sadaļas 1.punktu). Projekts paredz, ka maksas apmērs par personas profesionālās kvalifikācijas atzīšanai ārvalstīs nepieciešamo dokumentu izdošanas pakalpojumu ir atkarīgs no šajā dokumentā iekļaujamās informācijas, ja normatīvajos aktos attiecīgo dokumentu izsniegšana nav noteikta kā bezmaksas pakalpojums vai par to izsniegšanu nav noteikta valsts nodeva.  Prakse pierāda, ka personas profesionālās kvalifikācijas atzīšanai ārvalstīs nepieciešami dažādi dokumenti, to saturs ir atšķirīgs, līdz ar to ir nepieciešams atšķirīgs laika un citu resursu ieguldījums attiecīgo dokumentu sagatavošanai. Piemēram, ja persona ir beigusi medicīnas pamatstudiju programmu un ārsta specialitātes iegūšanu vēlas turpināt ārvalstīs, atzīšanas institūcijai būtībā ir jāizskata tikai personas iegūtais ārsta diploms un jāapstiprina, ka tas ir iegūts par akreditētas, direktīvas 2005/36/EK prasībām atbilstošas studiju programmas apgūšanu, kas prasa salīdzinoši nelielu darba apjomu. Savukārt, ja profesionālo kvalifikāciju ārvalstīs vēlas atzīt persona ar ilgu profesionālās darbības pieredzi, atzīšanas institūcijai ir jāapzina un jāapkopo liels informācijas daudzums no dažādām institūcijām par personas profesionālo darbību. Tādēļ ir pamatoti noteikt diferencētu maksu par dokumentiem ar atšķirīgu saturu atkarībā no ieguldītā darba apjoma attiecīgā dokumenta sagatavošanā:  a) dokumenta, kas apliecina personas tiesības darboties Latvijas Republikā reglamentētā profesijā, pamatojoties uz atbilstošu profesionālo kvalifikāciju, sagatavošana prasa vienu stundu eksperta darba;  b) dokumenta, kas apliecina personas profesionālo pieredzi Latvijas Republikā reglamentētā profesijā, sagatavošana prasa četras stundas eksperta darba;  c) dokumenta, kas apliecina, ka personai nav atņemtas vai ierobežotas tiesības darboties Latvijas Republikā reglamentētā profesijā profesionālu pārkāpumu vai noziedzīgu nodarījumu dēļ, sagatavošana prasa trīs stundas eksperta darba.  Tāda personas profesionālās kvalifikācijas atzīšanai ārvalstīs nepieciešamā dokumenta, kurš satur gan a, gan b gan c punktā minēto informāciju, sagatavošanas izmaksas summējas un maksimāli var sasniegt 83,26 *euro*.  Personas profesionālās kvalifikācijas atzīšanai ārvalstīs nepieciešamā dokumenta izmaksas veido šādas pozīcijas:  1. personas profesionālās kvalifikācijas atzīšanai ārvalstīs nepieciešamā dokumenta ekspertu darba apmaksa **5,27** *euro* **(a)** vai **15,81** *euro* **(c)** vai **21,08** *euro* **(b)** (5,27 *euro* /stundā[[4]](#footnote-5) \* 1 (a) vai 3 (c) vai 4 (b) stunda (iepazīšanās ar dokumentiem, izvērtēšana, papildus informācijas meklēšana, izziņas sagatavošana)**;**  2. papīrs, druka **0,50** *euro*;  3. sekretāres – lietvedes darba apmaksa: **5,27** *euro*(5,27 *euro* /stundā \* 1 stunda (komunikācijas ar klientu, korespondences sagatavošana, dokumentu plūsmas pārvaldīšana);  4. darba organizācija: **4,42** *euro* **(a)** vai **8,63** *euro* **(c)** vai **10,74** *euro* **(b)** (40% no **5,27 (a)** vai **15,81 (c)** vai **21,08 (b** + 0,50 + 5,27) jeb tiešajām ar personas profesionālās kvalifikācijas atzīšanai ārvalstīs nepieciešamā dokumenta sagatavošanu saistītajām izmaksām). Darba organizācijas izdevumos ietilpst: ekspertu darba organizēšanai un ekspertu informēšanai nepieciešamo informatīvo materiālu sagatavošana, līdzdalība starptautiskajās organizācijās, saimnieciskie izdevumi informatīvās izziņas sagatavošanas organizēšanai (sakaru izdevumi (t.sk. pasta sūtījumi, telefons, fakss, internets), biroja telpas (t.sk. īre, apsaimniekošana, apkure), datoru un biroja tehnika utt.).  Lai nodrošinātu informāciju Latvijas Republikas iedzīvotājiem dokumentu, kas nepieciešami viņu profesionālās kvalifikācijas atzīšanas ārvalstīs izsniegšanas kārtību, kompetentajām institūcijām šī informācija ir jāpublicē savās tīmekļvietnēs.  Direktīvas 2005/36/EK 62.pants nosaka, ka no 2007. gada 20. oktobra ir atceltas vairākas direktīvas. Projekta informatīvajā atsaucē uz Eiropas Savienības direktīvām ir svītrotas atsauces uz atceltajām direktīvām, kā arī tā ir papildināta ar atsauci uz Direktīvu 2005/36/EK un Eiropas Parlamenta un Padomes 2013. gada 20. novembra Direktīvu Nr. 2013/55/ES, ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu (IMI regulu) (turpmāk – Direktīva 2013/55/ES). Šīs anotācijas V sadaļa netiek aizpildīta, jo noteikumi Nr.128 ir atbilstoši Direktīvas 2005/36/EK un Direktīvas 2013/55/ES tiesību normām.  Līdz ar projekta pieņemšanu Latvijas Republikas tiesību aktos tiks nodrošināts tiesiskais pamats Latvijas Republikas iedzīvotājiem saņemt dokumentus, lai īstenotu savas tiesības piedalīties brīvā darbaspēka kustībā un veikt profesionālo darbību reglamentētajā profesijā ārvalstīs. |
| 3. | Projekta izstrādē iesaistītās institūcijas | Projektu izstrādāja ministrija. Projekta izstrādes gaitā notikušas konsultācijas ar Veselības ministriju. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā noteiktais attieksies uz personām, kas izglītību un profesionālo kvalifikāciju ieguvušas Latvijas Republikā un pretendē uz profesionālās kvalifikācijas atzīšanu pastāvīgai profesionālajai darbībai reglamentētajā profesijā vai īslaicīgu profesionālo pakalpojumu sniegšanai reglamentētajās profesijās ārvalstīs. |
| 2. | Tiesiskā regulējuma ietekme uz tautsaimniecību un administratīvo slogu | Projekts rada administratīvās izmaksas kompetentajām institūcijām, jo tām savas mājas lapās ir jāpublicē informācija par Latvijas Republikas iedzīvotājiem nepieciešamo dokumentu viņu profesionālās kvalifikācijas atzīšanai ārvalstīs izsniegšanas kārtību. Šī pienākuma izpildei kompetentajai institūcijai informācija jāievada vienu reizi. |
| 3. | Administratīvo izmaksu monetārs novērtējums | C = (F x L) x (N x B)  C – informācijas sniegšanas pienākuma radītās administratīvās izmaksas ir 5,27 *euro* vienai kompetentajai institūcijai jeb 168,64 *euro* 32 kompetentajām institūcijām.  F – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi: izmaksas nerodas, jo kompetentajai institūcijai nav jāiegulda resursi kārtības izstrādei, tā ir noteikumos Nr.128 noteiktā kārtība, datnes sagatavošana var izmaksāt 1 stundas darba laiku institūcijas datorspeciālistam, izmaksas 5,27 *euro* / stundā;  L – laika patēriņš, kas nepieciešamas, lai sagatavotu informāciju, kuras sniegšanu paredz projekts: 1 stunda;  N – subjektu skaits, uz ko attiecas projektā paredzētās informācijas sniegšanas prasība: 32 institūcijas saskaņā ar Ministru kabineta 2017. gada 19. septembra noteikumiem Nr.566 “Noteikumi par informācijas institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās” (turpmāk – noteikumi Nr.566);  B – cik bieži gada laikā projekts paredz informācijas sniegšanu: informācija nav jāsniedz regulāri, bet jāpublicē tikai 1 reizi. |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešami grozījumi reglamentēto profesiju likumā, nosakot deleģējumu Ministru kabinetam noteikt maksu par Latvijas Republikas iedzīvotājiem nepieciešamo dokumentu viņu profesionālās kvalifikācijas atzīšanai ārvalstīs izsniegšanu. |
| 2. | Atbildīgā institūcija | Ministrija. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta izstrādes laikā notika rakstiskas konsultācijas ar nevalstiskajām institūcijām, kas Latvijas iedzīvotājiem izdod noteikumos Nr.128 noteiktos dokumentus (skat. šīs sadaļas 3.punktu). Projekts tika publicēts ministrijas tīmekļa vietnē pēc tā izsludināšanas Valsts sekretāru sanāksmē.  Pēc Projekta pieņemšanas Ministru kabinetā tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē | Ņemot vērā Ministru kabineta 2011. gada 3. maija noteikumos Nr. 333 "[Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība](http://likumi.lv/ta/id/230308?&search=on" \t "_blank)" noteikto maksas pakalpojumu noteikšanas metodiku, pirms noteikumu projekta izstrādes ministrija ir lūgusi nodibinājumam “Akadēmiskās informācijas centrs”, Latvijas Veterinārārstu biedrībai, Latvijas Arhitektu savienībai, Latvijas Zvērinātu revidentu asociācijai, Latvijas Mērnieku biedrībai, Latvijas Īpašuma vērtētāju asociācijai, Latvijas Farmaceitu biedrībai, Latvijas Ārstniecības personu profesionālo organizāciju savienībai, Latvijas Sporta federāciju padomei, Latvijas Zvērinātu advokātu padomei, Latvijas Ārstu biedrībai, Latvijas Māsu asociācijai, Latvijas Būvinženieru savienībai, Latvijas Siltuma, gāzes un ūdens tehnoloģijas inženieru savienībai, Latvijas Jūrniecības savienības Sertificēšanas centram, Latvijas Melioratoru biedrības Hidromelioratīvās būvniecības sertifikācijas centram, Latvijas Dzelzceļnieku biedrībai, Latvijas Elektroenerģētiķu un energobūvnieku asociācijas Specializētais sertifikācijas centram, Latvijas Optometristu un optiķu asociācijai, SIA „**Mācību un konsultāciju centrs ABC**”**Sertificēšanas birojam,** Sabiedrībai ar ierobežotu atbildību “Sertifikācijas centrs” sniegt informāciju par institūcijas izmaksām, izsniedzot noteikumos Nr.128 noteiktos dokumentus, šī izcenojuma aprēķinu. Minētās institūcijas ir no valsts budžeta nefinansētās iestādes (izņemot nodibinājumu “Akadēmiskās informācijas centrs”), kuru pienākums ir izdot noteikumos Nr.128 minētos dokumentus.  Latvijas Farmaceitu biedrība, Latvijas Sporta federāciju padome, Latvijas Zvērinātu advokātu padome, Latvijas Siltuma, gāzes un ūdens tehnoloģijas inženieru savienība, Latvijas Jūrniecības savienības Sertificēšanas centrs, Latvijas Melioratoru biedrības Hidromelioratīvās būvniecības sertifikācijas centrs, Latvijas Dzelzceļnieku biedrība, Latvijas Elektroenerģētiķu un energobūvnieku asociācijas Specializētais sertifikācijas centrs, Latvijas Optometristu un optiķu asociācija, Sabiedrība ar ierobežotu atbildību „**Mācību un konsultāciju centrs ABC**”**Sertificēšanas birojs** sniedza atbildes uz ministrijas lūgumu. Vairākas institūcijas, piemēram, Latvijas Zvērinātu advokātu padome, Latvijas Melioratoru biedrības Hidromelioratīvās būvniecības sertifikācijas centrs, Sabiedrība ar ierobežotu atbildību „**Mācību un konsultāciju centrs ABC**”**Sertificēšanas birojs informēja, ka tām nav izstrādāts un netiek piemērots šāda pakalpojuma cenrādis un līdz šim nav saņemti iesniegumi izsniegt attiecīgos dokumentus.**  Projekts tika publicēts ministrijas tīmekļa vietnē pēc tā izsludināšanas Valsts sekretāru sanāksmē un ministrijām, kuru kompetencē ir profesionālā darbība reglamentētajās profesijās, kā arī citām institūcijām bija iespēja piedalīties tā apspriešanā. |
| 3. | Sabiedrības līdzdalības rezultāti | Institūciju sniegtās atbildes apliecina lielas atšķirības to īstenotajā praksē, piemēram, Latvijas Optometristu un optiķu asociācija šāda satura dokumentus līdz šim izsniedza bez maksas, Latvijas Farmaceitu biedrība vairāku dokumentu paketi izsniedz par samaksu 120 *euro*, kam vēl jāpieskaita pievienotās vērtības nodoklis, Latvijas Sporta federāciju padome pieprasījuma gadījumā dokumentu izdošanai piemēros samaksu 21,34 *euro,* t.i., tikpat, cik lielu samaksu nosaka Ministru kabineta 2010.gada 26.janvāra noteikumos Nr.77 “Noteikumi par sporta speciālistu sertifikācijas kārtību un sporta speciālistam noteiktajām prasībām” par sporta speciālista sertifikāta un tā dublikāta izsniegšanu. Latvijas Siltuma, gāzes un ūdens tehnoloģijas inženieru savienības maksas pakalpojumu cenrādī pakalpojumu “Latvijas Republikas iedzīvotājiem nepieciešamo dokumentu viņu profesionālās kvalifikācijas atzīšanai ārvalstīs sagatavošana un izsniegšana” par katru pieprasīto dokumentu ir paredzēta samaksa 190 *euro*, tomēr nav paskaidrots šīs summas veidošanās aprēķins. Latvijas Ārstu biedrība 2017.gada 6.oktobra vēstulē Nr.0123.2/154 norāda, ka saskaņā ar provizoriskiem aprēķiniem, maksai par vienas izziņas sagatavošanu vajadzētu būt robežās no 90 līdz 110 *euro,* tomēr nesniedz aprēķinus, kas pamato šīs aplēses.  Saņemtie priekšlikumi un iebildumi tika izvērtēti pirms projekta iesniegšanas apstiprināšanai Ministru kabinetā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projektā noteiktais attieksies uz:  1) institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās saskaņā ar noteikumiem Nr. 566;  2) nodibinājumu “Akadēmiskās informācijas centrs”;  3) Veselības inspekciju;  4) institūcijām, kas normatīvajos aktos noteiktajā kārtībā pilnvarotas izskatīt profesionālos pārkāpumus;  5) Iekšlietu ministrijas Informācijas centru;  6) Uzņēmumu reģistru. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar projektu netiek paplašinātas atzīšanas institūcijām, kā arī citām institūcijām, normatīvajos aktos noteiktās funkcijas.  Projekts neparedz jaunu institūciju izveidi vai esošo institūciju likvidāciju vai reorganizāciju, kā arī projektam nav ietekmes uz esošo institūciju cilvēkresursiem. |
| 3. | Cita informācija | Nav. |

*Anotācijas III un V sadaļa – projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

17.01.2018. 12:17

2852

I.Stūre, 67047899

Inese.Sture@izm.gov.lv

1. Ārstniecības likuma 26.panta pirmā un otrā daļa [↑](#footnote-ref-2)
2. Ministru kabineta 2009. gada 24. marta noteikumi Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" [↑](#footnote-ref-3)
3. Ārstniecības likuma 29.panta otrā daļa [↑](#footnote-ref-4)
4. pieņemot, ka strādājošo mēneša vidējā bruto darba samaksa sabiedriskajā sektorā ir 886 *euro* (2016. g.), darba atalgojums ir 5,27 *euro* / stundā, ņemot vērā, ka vidēji mēnesī ir 21 darba diena, kas veido 168 stundas. Avots: Centrālās statistikas pārvaldes dati, http://data.csb.gov.lv/pxweb/lv/Sociala/Sociala\_\_ikgad\_\_dsamaksa/DS0010\_euro.px/table/tableViewLayout2/?rxid=cdcb978c-22b0-416a-aacc-aa650d3e2ce0 [↑](#footnote-ref-5)